Марко Ганчев
Сила

chitanka.info

От силни на деня не съм закрилян,

но като слабите не моля хляб.

Аз нямам слабостта да бъда силен,

ни силата на истинския слаб.

И трудно ми е като на звездата,

която за да се не сгромоли,

единствено на себе си самата

опира се в космичните мъгли.

Затуй пък дребните борби от мене

на хиляди години са далеч

със пеперудното им суетене

край блясъка на стока или реч.

И аз се боря, но залагам залог

за жертва и печалба в таз борба

не своя пост, голям или пък малък,

а себе си и своята съдба.

И колкото борбата да е груба

и много да е силен моят враг,

и в повечето случаи да губя,

то всъщност себе си печеля пак.

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.